paragraph_text: Nižu srednju školu je polazio u Koprivnici i Virju. Završivši učiteljsku školu u Križevcima 1924., upisuje se na Akademiju likovnih umjetnosti u Zagrebu, ali zbog financijskih razloga prekida studij nakon prvog semestra. Učiteljuje od 1925. u osnovnim školama Nova Rača i Drnje te od 1928. u selu Peteranec gdje organizira kulturne djelatnosti i vodi seosku slikarsku školu te bogatu općinsku knjižnicu. God. 1941. – 1944. u Zagrebu radi kao reljefograf u Hrvatskoj državnoj tiskari i učitelj. Nakon II. svjetskog rata radio je u Nakladnom zavodu Hrvatske i u Ministarstvu prosvjete Hrvatske. od 1948. do umirovljenja 1963. nastavnik je u grafičkom odjelu Škole primijenjene umjetnosti u Zagrebu.